
Informatīvais ziņojums
[bookmark: _Hlk57195359][bookmark: _Hlk57192155]“Par Eiropas Savienības Vispārējo lietu padomes 2026. gada 14. jūlija sanāksmē izskatāmajiem jautājumiem”
[bookmark: _Hlk112832654]2026. gada 14. jūlijā Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:
1. ES daudzgadu budžets 2028.-2034. gadam;
2. Īrijas prezidentūras ES Padomē prioritāšu prezentācija;
3. ES tiesību aktu vienkāršošana: aktuālā situācija un turpmākie soļi;
4. ES Padomes secinājumi par ikgadējā tiesiskuma dialoga izvērtējumu.
[bookmark: _Hlk142485377]
1. ES daudzgadu budžets 2028.-2034. gadam
[bookmark: _Hlk212456184]VLP sanāksmē Īrijas prezidentūra ES Padomē informēs par ES daudzgadu budžeta 2028.-2034. gadam (turpmāk – MFF) sarunu virzību, iezīmējot turpmākā darba grafiku un galvenos sarunu norises posmus. Vienlaikus VLP ietvaros Latvija organizēs Kohēzijas draugu grupas tikšanos, lai pārrunātu aktuālo virzību MFF sarunās un nodrošinātu koordinētu pieeju Kohēzijas draugu grupas 25. maijā apstiprinātās deklarācijas[footnoteRef:2] interešu aizstāvībā. Būtiski, ka 16 deklarāciju atbalstošās valstis ir vienojušās par prioritātēm, kuras svarīgas arī Latvijai – būtisks atbalsts kohēzijas un kopējās lauksaimniecības politikai, iekļaujoši kritēriji Eiropas Konkurētspējas fondā (turpmāk – EKF), kā arī 85% ES līdzfinansējuma likmes Eiropas Infrastruktūras savienošanas instrumentā (turpmāk – EISI), kas ir galvenais RailBaltica projekta finansēšanas avots.  [2:  Deklarācijas pilnais teksts angļu valodā pieejams Ārlietu ministrijas mājaslapā] 

Latvijas nostāja:
Saskaņā ar Latvijas Republikas nacionālo pozīciju Nr. 2 “Par Eiropas Savienības daudzgadu finanšu shēmu 2028.-2034. gadam”, kas apstiprināta Ministru kabinetā 2025. gada 16. decembrī un Saeimas Eiropas lietu komisijā 17. decembrī, kas paredz šādas īpašās Latvijas Republikas intereses tālākajās sarunās:
· Jāturpina uzsvērt uz papildu finansējumu Latvijai saistībā ar Krievijas agresijas pret Ukrainu ietekmi un izaicinājumiem kā austrumu pierobežas valstij.
· Saglabāt Eiropas Komisijas (turpmāk – EK) priekšlikumā paredzēto finansējumu drošībai un aizsardzībai.
· Jāturpina uzsvērt uz iekļaujoša vai reģionāla kritērija paredzēšanu EKF, lai nodrošinātu lielāku Latvijas uzņēmēju iespēju iesaistīties.
· Saglabāt Valstu un reģionu partnerības plāna piešķīrumus Latvijai vismaz esošajā EK priekšlikuma apjomā.
· Uzsvērt uz nepieciešamību pēc papildu finansējuma kopējās lauksaimniecības politikas aploksnē un iestāties par tādu piešķīrumu sadalījumu, kas nodrošina tiešo maksājumu izlīdzināšanu.
· Saglabāt pašreiz EK priekšlikumā piedāvāto finansējumu EISI, tostarp transporta un militārās mobilitātes sadaļās.
2. [bookmark: _Hlk233726728]Īrijas prezidentūras ES Padomē prioritāšu prezentācija
[bookmark: _Hlk219282081]Īrijas prezidentūras vadmotīvs ir spēks vienotībā (Strength with Unity). Prezidentūras programma ir strukturēta trīs savstarpēji saistītos tematiskos pīlāros:
Konkurētspēja – ES konkurētspējas un produktivitātes celšana, lai nodrošinātu drošu ekonomisko nākotni. Plānots panākt progresu “Viena Eiropa, viens tirgus” ceļveža īstenošanā;
Vērtības – ES pamatvērtību aizstāvība un stiprināšana. Prezidentūra iestāsies par cilvēka cieņu, brīvību, demokrātiju, vienlīdzību, tiesiskumu un cilvēktiesībām gan Eiropā, gan globāli.
Drošība – Ņemot vērā ģeopolitiskos izaicinājumus (Krievijas agresijas karš Ukrainā, konflikti Tuvajos Austrumos un Persijas līča reģionā, hibrīdais apdraudējums), prezidentūra veicinās  iniciatīvas un pasākumus, kas stiprina Eiropas drošību un aizsardzību, tostarp investīcijas aizsardzības spēju attīstībā.
Prezidentūra ir noteikusi arī visaptverošas prioritātes – virzība uz savlaicīgu vienošanos par MFF, pastāvīgs atbalsts Ukrainai, un ES attiecību stiprināšana un stabilizēšana ar kaimiņvalstīm un globālajiem partneriem, jo īpaši ar Apvienoto Karalisti un ASV.
Latvijas nostāja:
Latvija kopumā atbalsta Īrijas prezidentūras izvirzītās prioritātes. Latvijas prioritātes ir visaptveroša atbalsta turpināšana Ukrainai, ES drošības un aizsardzības stiprināšana, ES konkurētspēja, vienkāršošanas process, ilgtspējīga izaugsme un sabiedrības noturība. 
Latvija atbalsta Īrijas prezidentūras vēlmi sekmēt savlaicīgu vienošanos par MFF. Nākamajam MFF ir jārisina gan jaunie ES izaicinājumi, gan jāatbalsta tradicionālās politikas – kopējo lauksaimniecības politiku un kohēzijas politiku. Tāpat nākamajam MFF ir īpaši jārisina ES austrumu pierobežas izaicinājumi, nodrošinot pienācīgu un mērķētu finansējumu ekonomiskās noturības stiprināšanai, drošībai, īpaši hibrīddraudu novēršanai un apkarošanai, un konkurētspējas ilgtspējai ES austrumu pierobežas dalībvalstīm.

3. ES tiesību aktu vienkāršošana: aktuālā situācija un turpmākie soļi
[bookmark: _Hlk230867913][bookmark: _Hlk57195308]Sanāksmē plānota viedokļu apmaiņa par ES tiesību aktu vienkāršošanas procesa aktuālo situāciju un turpmākajiem soļiem. Atbilstoši Kipras prezidentūras ES Padomē progresa ziņojumam no 2025. gadā publicētajām desmit pakotnēm sešas ir pilnībā vai provizoriski saskaņotas starp likumdevējiem, viena – daļēji saskaņota. Īrijas prezidentūra turpinās diskusijas par atlikušajiem jautājumiem un 24. jūnijā publicētajām divām jaunajām vienkāršošanas pakotnēm – par nodokļiem un enerģētikas produktiem. 
Dalībvalstu pārstāvji ir aicināti izteikties par to, kā jēgpilni samazināt administratīvo slogu un veicināt ES konkurētspēju, vienlaikus nezaudējot ES politiku mērķus, kā arī diskutēt par vienkāršošanas procesa tālāko virzību un prioritārajām nozarēm. 
Latvijas nostāja:
Latvija atbalsta ES regulējuma vienkāršošanu, lai samazinātu nevajadzīgu administratīvo slogu. Mūsu mērķis ir skaidrāki noteikumi un vienkāršākas procedūras, vienlaikus saglabājot augstos ES politiku standartus. 
Vienlīdz būtiski ir ar jaunām likumdošanas iniciatīvām neradīt papildus slogu un izmaksas uzņēmumiem. Ņemot vērā ģeopolitiskos izaicinājumus, Latvijas prioritāte ir uzņēmumu, tai skaitā aizsardzības nozarē, konkurētspējas celšana gan ES vienotajā tirgū, gan globāli.
4. ES Padomes secinājumi par ikgadējo tiesiskuma dialogu
2023. gada 12. decembra VLP sanāksmē tika sagatavoti secinājumi par ikgadējā tiesiskuma dialogu un tā izvērtējumu. Tā kā secinājumiem nepievienojās visas dalībvalstis, tie tika apstiprināti kā prezidentūras secinājumi. Pēc vēlēšanām vairākās valstīs, un mainoties to nostājām, jūlija VLP plānots secinājumus apstiprināt ES Padomes līmenī, piekrītot visām 27 dalībvalstīm.
Secinājumos uzsvērta tiesiskuma dialoga nozīme, sniedzot iespēju veidot konstruktīvu politisku viedokļu apmaiņu starp dalībvalstīm un dalīties labajā praksē un pieredzē. Paredzēts arī turpmāk tiesiskuma dialogu veltīt tam, lai analizētu šādus tiesiskuma pīlārus: tiesu sistēma, pretkorupcija, plašsaziņas līdzekļu plurālisms un brīvība, kā arī citi institucionālie jautājumi, kas cita starpā iekļauj arī pilsoniskās sabiedrības jautājumus. Secinājumos uzsvērta VLP centrālā koordinējošā loma un Tieslietu un iekšlietu padomes papildinošā loma tiesiskuma dialoga īstenošanā. Tāpat secinājumos akcentēts tiesiskuma dialoga politiskais raksturs, tādējādi nedublējoties ar citiem – ekspertu tiesiskuma instrumentiem.
Latvijas nostāja:
ES ir vērtību savienība, kas balstās uz augstiem tiesiskuma, demokrātijas un cilvēktiesību standartiem. Šīs vērtības ir pamats sadarbībai starp dalībvalstīm. 
Latvija atbalsta kopīgos centienus stiprināt tiesiskumu ES, izmantojot visus pieejamos mehānismus.
Viedokļu un labās prakses apmaiņa ir vērtīgs elements tiesiskuma stiprināšanā. Tiesiskuma dialogs padomē ļauj atklāti un konstruktīvi diskutēt, daloties pieredzē un veicinot dalībvalstu vienotību. Tiesiskuma dialogā būtiska loma ir arī pilsoniskajai sabiedrībai.
Saskaņā ar Latvijas Republikas nacionālo pozīciju “Par Eiropas Savienības Vispārējo lietu padomes 2023. gada 12. decembra sanāksmē izskatāmajiem jautājumiem”, kas apstiprināta Ministru kabinetā 2023. gada 5. decembrī un Saeimas Eiropas lietu komisijā 6. decembrī.

Latvijas delegācija ES Vispārējo lietu padomes 2026. gada 14. jūlija sanāksmē

Delegācijas vadītājs:	Artjoms Uršuļskis, Ārlietu ministrijas parlamentārais sekretārs.
Delegācijas dalībnieki:	Mārtiņš Klīve, ES koordinācijas un politiku departamenta direktors; 
Elīza Beļauniece, Vispārējo un institucionālo lietu nodaļas trešā sekretāre.

Iesniedzējs: ārlietu ministre							         Baiba Braže
Vīza: valsts sekretārs 						                     Andžejs Viļumsons

Elīza Beļauniece, 67016332
eliza.belauniece@mfa.gov.lv

